S-1830/2006

Mál þetta, sem dómtekið var 28. mars sl. er höfðað með ákæru útgefinni af lögreglustjóranum í Reykjavík 24. október 2006 á hendur V-kk-þgf D-kk-þgf E-kk-þgf, kt. [...] Holtsgötu 10, Reykjavík, fyrir eftirtalin umferðar- og fíkniefnalagabrot framin í Reykjavík á árinu 2006:

I.

Að morgni fimmtudagsins 16. febrúar ekið bifreiðinni OT-519 austur Sæbraut við Dugguvog sviptur ökurétti og þá haft í vörslum sínum 1,03 g af kókaíni, sem lögreglumenn fundu við leit á ákærða.

II.

Að kvöldi þriðjudagsins 16. maí ekið bifreiðinni NT-733 suður Barónsstíg við Laugaveg sviptur ökurétti og undir áhrifum áfengis (vínandamagn í blóði 0,92‰) og þá haft í vörslum sínum 0,62 g af amfetamíni, sem ákærði kastaði frá sér skömmu síðar á veitingastaðnum Monakó, Laugavegi 78, þegar hann varð var við lögreglumenn.

Eru brotin samkvæmt I. og II. lið talin varða við 1. mgr. 48. gr., sbr. 1. mgr. 100. gr., umferðarlaga nr. 50/1987 og 2. gr., sbr. 5. gr., laga um ávana- og fíkniefni nr. 65/1974, sbr. og 6. gr. sömu laga, varðandi meðferð ákærða á kókaíni, sbr. lög nr. 13/1985, sbr. lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002, og auglýsingu nr. 232/2001, varðandi meðferð ákærða á kókaíni. Eru brot samkvæmt II. lið einnig talin varða við 1. mgr., sbr. 2. mgr., 45. gr. umferðarlaga, sbr. 1. gr. laga nr. 48/1997.

Þess er krafist að ákærði verði dæmdur til refsingar og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er þess enn fremur krafist að ákærði verði sviptur ökurétti samkvæmt 101. og 102 gr. umferðarlaga, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004, sbr. og nú 18. gr. laga nr. 66/2006.

Hinn 6. mars sl. var sakamálið nr. 182/2007 sameinað þessu máli en þar er ákærða gefið að sök með ákæru útgefinni af lögreglustjóranum á höfuðborgarsvæðinu 5. febrúar sl., umferðalagabrot með því að hafa ekið bifreiðinni YA-476, aðfaranótt fimmtudagsins 14. desember 2006 sviptur ökurétti um Austurberg í Reykjavík.

Framangreint brot er talið varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í maí 1975. Á hann að baki nokkurn sakaferil, sem hófst á árinu 1995. Frá því ári var ákærði dæmdur 5 sinnum til ársins 2000 fyrir hegningarlagabrot, umferðarlagabrot og brot gegn lögum um ávana- og fíkniefni. Eftir það gekkst ákærði undir viðurlagaákvarðanir í tvígang og eina sátt fyrir brot gegn umferðarlögum. Á árinu 2002 var ákærði dæmdur í 3ja mánaða skilorðsbundið fangelsi fyrir þjófnað og brot gegn 231. gr. laga nr. 19/1940. Honum var ekki gerð sérstök refsing í dómi 2003 fyrir fíkniefnalagabrot. Hann var dæmdur í 4 mánaða fangelsi, þar af 3 mánuði skilorðsbundið, árið 2004 fyrir ölvunarakstur. Lauk hann afplánun hins skilorðsbundna hluta refsingarinnar 16. júlí 2005. Loks gekkst hann undir sátt hjá lögreglustjóra 29. ágúst 2006 fyrir fíkniefnalagabrot. Ákærði hefur í þessu máli verið sakfelldur fyrir ölvunarakstur, sviptingarakstur og fíkniefnalagabrot. Líf ákærða á undanförnum árum hefur einkennst af óreglu. Hefur hann nú að eigin sögn tekið sig á og er að reyna að koma lífi sínu á rétt ról. Hefur hann lagt fram staðfestingu frá Meðferðarheimilinu í Krýsuvík um meðferð og er áætlaður meðferðartími 6 mánuðir. Telur dómurinn rétt að horfa til þess að ákærði kunni að taka líf sitt nýjum og breyttum tökum og komast úr því fari sem það hefur verið undanfarin ár. Verður ákærða því veitt færi á skilorðsbundinni refsingu nú í því ljósi, sem ella hefði alls ekki komið til álita í ljósi sakaferils hans. Verður refsing hans því ákveðin 6 mánaða skilorðsbundið fangelsi. Verður skilorðsbinding með þeim hætti er í dómsorði greinir.

Upptæk eru gerð til ríkissjóðs 1,03 g af kókaíni og 0,62 g af amfetamíni sem lögregla lagði hald á við rannsókn málsins.

Ákærði greiði 76.367 krónur í sakarkostnað, þar af málsvarnarþóknun skipaðs verjanda síns, J-kk-ef E-kk-ef héraðsdómslögmanns, 68.475 krónur.

D ó m s o r ð :

Ákærði, V-kk-nf D-kk-nf E-kk-nf, sæti fangelsi í sex mánuði, en fresta skal fullnustu refsingarinnar og falli hún niður að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru gerð til ríkissjóðs 1,03 g af kókaíni og 0,62 g af amfetamíni sem lögregla lagði hald á við rannsókn málsins.

Ákærði greiði 76.367 krónur í sakarkostnað, þar af málsvarnarþóknun skipaðs verjanda síns, J-kk-ef E-kk-ef héraðsdómslögmanns, 68.475 krónur.

S-kk-nf S-kk-nf.